Árásarmaðurinn í Osló er talinn hafa átt í samskiptum við þekktan trúarofstækismann í aðdraganda árásarinnar í borginni í fyrrinótt. Yfirheyrslur yfir honum hófust í morgun.
Árásarmaðurinn Zaniar Matapour hefur verið kærður fyrir manndráp, tilraun til manndráps og hryðjuverk eftir að hafa skotið tvo menn til bana og sært fleiri í miðborg Osló um helgina.
Samkvæmt heimildum Norska ríkisútvarpsins hafði Matapour verið í samskiptum við öfgamanninn Arfan Bhatti. Bhatti, sem er áberandi meðlimur í hópi róttækra íslamista í Noregi, hafði nokkrum dögum fyrr birt mynd af brennandi regnbogafána á Facebook-síðu sinni þar sem hann hvatti til morða á samkynhneigðu fólki.
Enn fremur rannsakar norska lögreglan nú tengsl Matapour, við hóp íslamista og hvort hann hafi verið í sambandi við fleiri trúarofstækismenn. Í gær var greint frá því að Norska öryggislögreglan hafi vitað af Matapour og haft á honum gætur vegna samskipta hans við öfgamenn.
Árásarmaðurinn í Ósló í Noregi er talinn hafa átt í samskiptum við þekktan trúarofstækismann áður en hann framdi verknaðinn. Yfirheyrslur yfir honum hófust í morgun. 